Programa d’Estimulació del Llenguatge a les Escoles Infantils Municipals
2025-07-24

Les alteracions en el desenvolupament del llenguatge tenen un pronòstic més favorable en funció de l’edat en què són detectades, avaluades i intervingudes. La importància del diagnòstic i l’atenció precoç a les possibles alteracions en el desenvolupament del llenguatge dels xiquets i xiquetes suposa un avanç notable per a evitar possible trastorns en edats lingüístiques més avançades. Pensant en això, l’Ajuntament de Burjassot, des de la regidoria d’Educació que dirigeix Manuela Carrero i a través del Gabinet Psicopedagògic Municipal, desenvoluparà un Programa pioner d’Estimulació del Llenguatge en els tres centres públics d’educació infantil del municipi: Escola Infantil Municipal Llumenetes I (613 Vivendes), Escola Infantil Llumenetes II (Isabel la Catòlica) i l’Escola Infantil Pública Caputxeta Roja. L’objectiu del programa és precisament previndre i controlar les dificultats en el desenvolupament del llenguatge que puguen sorgir entre l’alumnat de les tres escoles infantils.

Serà a principis del mes de novembre quan el Programa d’Estimulació del Llenguatge comence a desenvolupar-se en els centres, ja que és un període del curs en el qual els menuts alumnes ja tenen adquirides les rutines diàries i han superat el procés d’adaptació al centre escolar. El programa està estretament vinculat amb la Campanya de Prevenció i Detecció de les necessitats educatives dels alumnes de dos i tres anys que es duu a terme, des d’octubre, també en els centres d’educació infantil de la localitat. Transcorregut un temps i havent analitzat els resultats de l’aplicació d’aquest programa en la seua primera experiència, el Gabinet Psicopedagògic no descarta poder aplicar-lo, de manera sistemàtica, a les escoles infantils del municipi.